A Forster Központ által pályázat útján elnyert KEOP forrásnak köszönhetően a dégi Festetics-kastélypark tervezett fejlesztési céloknak megfelelő kezelése valósul meg, amelynek megfelelően az arborétumok jegyzékéről szóló rendelet is kiegészül. A jogszabály megalkotására az erdőről, az erdő védelméről és az erdőgazdálkodásról szóló 2009. évi XXXVII. törvény ad felhatalmazást. A jegyzék rendszerezett, áttekinthető formában adja közre a korábban arborétumként, történeti-, illetve gyűjteményes kertként ismert területeket. Az arborétumok jegyzékében felsorolt, meghatározóan fával borított területekre a jövőben nem vonatkoznak az erdőgazdálkodás szabályai. A jogszabály módosítása megalapozza, hogy az arborétumok jegyzéke – a mindenkori ingatlan-nyilvántartáshoz igazodva – a továbbiakban is naprakész információkat tartalmazzon.